google/wiki40b huggingface dataset:
Παντελής Καφές

Σε συλλογικό επίπεδο

Τα πρώτα του ποδοσφαιρικά βήματα τα πραγματοποίησε στη γενέτειρά του Βέροια με τη φανέλα της τοπικής ομάδας ΑΕ Ποντίων. Γρήγορα ξεχώρισε και το 1997 αποκτήθηκε από τον ΠΑΟΚ, στον οποίο υπήρξε και αρχηγός. Κορυφαίες στιγμές της καριέρας του στον "Δικέφαλο του Βορρά" ήταν η κατάκτηση του κυπέλλου Ελλάδας το 2001, όταν ο ΠΑΟΚ επικράτησε στον τελικό του Ολυμπιακού (4-2) στο στάδιο "Νίκος Γκούμας" και το 2003 εναντίον του Άρη Θεσσαλονίκης (1-0) στο γήπεδο της Τούμπας.
Αποχώρησε μετά το τέλος της περιόδου 2002-03 και επόμενος σταθμός στην καριέρα του ήταν ο Ολυμπιακός. Στο μεγάλο λιμάνι παρέμεινε μέχρι τον Δεκέμβριο του 2006, κατακτώντας δύο φορές το νταμπλ (2004-05 και 2005-06).
Τον Ιανουάριο του 2007 μεταπήδησε στην ΑΕΚ, στην οποία υπήρξε επίσης αρχηγός, παραμένοντας έως το καλοκαίρι του 2012. Άξια αναφοράς η κατάκτηση ενός ακόμη κυπέλλου Ελλάδας (το πέμπτο συνολικά στην πολύχρονη καριέρα του), την περίοδο 2010-11. Μάλιστα, στον τελικό εναντίον του Ατρομήτου Αθηνών (3-0) στο ΟΑΚΑ, σημείωσε το τρίτο τέρμα της ομάδας του.
Την περίοδο 2012-13 επέστρεψε στην ιδιαίτερη πατρίδα του τη Βέροια και αγωνίστηκε με τα χρώματα της ομώνυμης ομάδας, όμως λόγω οικονομικών οφειλών προς το πρόσωπό του, αποχώρησε τον Ιανουάριο του 2013.

Στις εθνικές ομάδες

Το ντεμπούτο του με την Ελλάδα πραγματοποιήθηκε στις 25 Απριλίου 2001 στον εκτός έδρας φιλικό αγώνα εναντίον της Κροατίας (2-2), με τότε ομοσπονδιακό προπονητή τον Βασίλη Δανιήλ. Με τη "γαλανόλευκη" αγωνίστηκε συνολικά 40 φορές, έχοντας πετύχει 3 τέρματα.
Κορυφαία στιγμή στην καριέρα του η συμμετοχή του στην αποστολή της Ελλάδας που κατέκτησε το Euro 2004 στην Πορτογαλία, ενώ ήταν στις επιλογές του Ότο Ρεχάγκελ και έναν χρόνο αργότερα, στο κύπελλο Συνομοσπονδιών 2005, που διεξήχθη στη Γερμανία.
Υπήρξε επίσης διεθνής με την Ελπίδων έχοντας συνολικά 17 συμμετοχές και 3 τέρματα.
Γουλιέλμος B' των Αθηνών

Δούκας των Αθηνών

Κληρονόμησε το Δουκάτο των Αθηνών από τον μεγαλύτερο αδελφό του Μανφρέδο της Αραγωνίας (9 Νοεμβρίου 1317).
Την περίοδο που ήταν ανήλικος τα Ελληνικά εδάφη του κυβερνούσε ο μεγαλύτερος νόθος ετεροθαλής αδελφός του Αλφόνσο Φαδρίκ που κατέκτησε το Δουκάτο των Νέων Πατρών (1319) με έδρα την Υπάτη και το ενσωμάτωσε στις Καταλανικές κτήσεις. Από έγγραφο επιβεβαιώνεται ότι το 1331 οι δύο αδελφοί είχαν μεσολαβήσει για την διευθέτηση της ειρήνης στην Εύβοια. Όταν ο Αλφόνσο Φαδρίκ επέστρεψε από την Ελλάδα (1330) ο Γουλιέλμος Β΄ του παραχώρησε τα νησιά Μάλτα και Γκόζο, αντικαταστάτης του στην Αθήνα ορίστηκε ο Νικολά Λάντσια. 
Την επόμενη χρονιά (1331) ο Γκωτιέ ΣΤ΄ του Μπριέν γιος του έκπτωτου δούκα των Αθηνών Γκωτιέ Ε΄ του Μπριέν ύστερα από την Μάχη του Κηφισού (1311) έκανε εκστρατεία στην Ελλάδα για να ανακαταλάβει την Αθήνα και την Θήβα από τους Καταλανούς. Ο Γκωτιέ ΣΤ΄ κατέλαβε την Βόνιτσα και την Λευκάδα αλλά όταν έφτασε στην Αττική αποκρούστηκε επιτυχώς και επέστρεψε ταπεινωμένος στην δύση.

Σύγκρουση με τον πάπα

Σε τρία χρόνια όταν ανέβηκε στον παπικό θρόνο ο Πάπας Βενέδικτος ΙΒ΄ (1334) διέταξε τον Λατίνο αρχιεπίσκοπο Πατρών να αφορίσει τον Γουλιέλμο Β΄, τον βικάριο του Δουκάτου των Αθηνών Νικόλαο Λάντσια, τον Αλφόνσο Φαδρίκ και τους δυο μεγαλύτερους γιους του Πέδρο Φαδρίκ και Ιάκωβο Φαδρίκ. Ο αρχιεπίσκοπος Θηβών Ισνάρδος που γνώριζε τις τοπικές ανάγκες και τους κινδύνους από τους Τούρκους καλύτερα από τον πάπα ακύρωσε με προσωπική του ευθύνη τον αφορισμό. Ο πάπας αποδοκίμασε την αυθαίρετη πράξη του Ισνάρδου και διέταξε επανάληψη του αφορισμού αλλά τελικά αφού πληροφορήθηκε καλύτερα τον Τουρκικό κίνδυνο αποφάσισε να συμφιλιωθεί με τους Καταλανούς αγνοώντας τις διαμαρτυρίες του Γκωτιέ ΣΤ΄. Ο Λατίνος πατριάρχης της Κωνσταντινούπολης έφτασε στην Αθήνα και ξεκίνησε διαπραγματεύσεις για να συμφιλιώσει τις δυο πλευρές.

Θάνατος

Ο Φρειδερίκος Β΄ παραχώρησε στον Γουλιέλμο Β΄ στην διαθήκη του (1337) το πριγκιπάτο του Τάραντα, την κομητεία του Καλαταφίμι, την τιμή του Μόντε Σαιντ Άντζελο και πολλά άλλα κάστρα με σπουδαιότερο την Άβολα μετά τον θάνατο της μητέρας του. Ο Γουλιέλμος Β΄ πέθανε ωστόσο πρόωρα την επόμενη χρονιά στην Βαλένθια (22 Αυγούστου 1338), η μητέρα του πέθανε το 1341. Ο Γουλιέλμος κληροδότησε την βιβλιοθήκη του στο Τάγμα των Δομινικανών του Παλέρμο και τάφηκε στον Καθεδρικό ναό της πόλης. Τον διαδέχθηκε στο Δουκάτο των Αθηνών ο μικρότερος αδελφός του Ιωάννης του Ραντάτσο.
Ο Γουλιέλμος Β΄ παντρεύτηκε την Μαρία Αλβάρεζ ντε Τζέρικα (1335) μια απόγονο του Ρουτζέρο ντι Λαούρια, ο γάμος έγινε χωρίς παπική απαλλαγή αφού ο Πάπας Ιωάννης ΚΒ΄ και ο πάπας Βενέδικτος ΙΒ΄ ήθελαν να ελέγξουν την δύναμη του πατέρα του.
Σημαία του Παναμά

Η σημαία του Παναμά δημιουργήθηκε από τη Μαρία Όσα ντε Αμαδόρ. Η ημέρα εορτασμού της σημαίας είναι η 4 Νοεμβρίου, μία ημέρα μετά τον εορτασμό της ανεξαρτησίας της χώρας από την Κολομβία. Καθιερώθηκε στις 20 Δεκεμβρίου του 1903.

Ιστορία

Ο Γάλλος μηχανικός Φιλίπ-Ζαν Μπινό Βαριγιά σχεδίασε την πρώτη σοβαρή πρόταση για τη σημαία του Παναμά. Το σχέδιο εκείνο βασίστηκε στη Σημαία των ΗΠΑ αλλά απορρίφθηκε. Οι δύο ήλιοι συμβολίζουν τη Βόρεια και τη Νότια Αμερική και συνδέονται λόγω της θέσης του Παναμά, που συνδέει τις 2 ηπείρους. Την 1η Νοεμβρίου 1903 παρουσιάστηκε το σημερινό σχέδιο της σημαίας, δημιουργία της Μαρίας Όσα ντε Αμαδόρ.

Περιγραφή

Ένα ορθογώνιο που χωρίζεται σε τέσσερα τεταρτημόρια είναι η σημαία. Στη σημαία, το πάνω μέρος κοντά στον ιστό είναι λευκό και έχει ένα μπλε αστέρι με πέντε ακτίνες. Το πάνω μέρος μακρύτερα από τον ιστό είναι κόκκινο. Το κάτω μέρος κοντά στον ιστό είναι μπλε και το κάτω μέρος μακριά από αυτόν είναι άσπρο, με ένα κόκκινο πεντάκτινο αστέρι.
Το γαλάζιο συμβολίζει μάλλον το Συντηρητικό Κόμμα και το κόκκινο το Φιλελεύθερο Κόμμα, αντιπροσωπεύοντας την πολιτική κατάσταση κατά την οποία δημιουργήθηκε η σημαία. Το λευκό δηλώνει την αγνότητα και την ειρήνη, ενώ το μπλε αστέρι εκπροσωπεί την εντιμότητα και την αγνότητα. Το ερυθρό αστέρι είναι για την κυριαρχία και το νόμο στη χώρα. Αμφότερα τα αστέρια συμβολίζουν τη νέα δημοκρατία.
Κίνημα Αλλαγής

Ιδρυτικό Συνέδριο

Στις 16 και 17 Μαρτίου 2018 πραγματοποιήθηκε στο Στάδιο Ειρήνης και Φιλίας το Ιδρυτικό Συνέδριο του Κινήματος Αλλαγής, παρουσία 4.000 περίπου συνέδρων. 
Οι εργασίες άνοιξαν με ομιλία της προέδρου του κόμματος Φώφης Γεννηματά, ενώ ομιλία εκφώνησαν οι πρώην πρωθυπουργοί Κώστας Σημίτης και Γιώργος Α. Παπανδρέου. Χαιρετισμό απηύθυναν εκπρόσωποι των κοινοβουλευτικών κομμάτων καθώς και εκπρόσωποι του Ευρωπαϊκού Σοσιαλιστικού Κόμματος και της Σοσιαλιστικής Διεθνούς.
Οι εργασίες του συνεδρίου συνεχίστηκαν τη δεύτερη μέρα, με θεματικές συζητήσεις για τη συγκρότηση του προγράμματος του κόμματος, αλλά και για το καταστατικό και την ιδρυτική διακήρυξη. Στην ολομέλεια του συνεδρίου ομιλία απηύθυναν οι επικεφαλής των κομμάτων που συνιστούν το Κίνημα Αλλαγής.
Το συνέδριο ολοκληρώθηκε με την έγκριση από την πλειοψηφία των συνέδρων της ιδρυτικής διακήρυξης, του καταστατικού και του προγράμματος, ενώ παρουσιάστηκε και το έμβλημα του νέου κόμματος.

2018-σήμερα

Τον Ιούλιο του 2018, η Μεγάλη Συνέλευση των Αντιπροσώπων του Ποταμιού, ύστερα από σχετική εισήγηση του Σταύρου Θεοδωράκη, αποφάσισε να αποχωρήσει από το Κίνημα Αλλαγής, λόγω εσωτερικών διαφωνιών, και να συνεχίσει αυτόνομα. Με την απόφαση αυτή διαφώνησε ο Παναγιώτης Καρκατσούλης ο οποίος δήλωσε ότι θα παραμείνει στο Κίνημα Αλλαγής, όπως επίσης και άλλα  στελέχη. Την απόφαση να παραμείνει στον ενιαίο φορέα έλαβε και η Κίνηση «Μπροστά», η οποία αποχώρησε από Το Ποτάμι.
Μετά την αποχώρηση του Ποταμιού, οι Μεταρρυθμιστές της Αριστεράς, του Σπύρου Λυκούδη, ανακοίνωσαν την αποχώρησή τους από το Κίνημα Αλλαγής.
Στις 20 Ιανουαρίου 2019, ο βουλευτής Επικρατείας Θανάσης Θεοχαρόπουλος διαγράφτηκε από Κοινοβουλευτική Ομάδα, εξαιτίας της πρόθεσής του να υπερψηφίσει τη συμφωνία για το Μακεδονικό ζήτημα, Το γεγονός αυτό, οδήγησε στην αποχώρηση της Δημοκρατικής Αριστεράς από το Κίνημα Αλλαγής.
Στις 10 Ιουνίου 2019, ανακοινώθηκε η προσχώρηση του ανεξάρτητου βουλευτή Β' Πειραιά Στάθη Παναγούλη στο Κίνημα Αλλαγής και η υποψηφιότητά του στις επικείμενες εκλογές του Ιουλίου 2019. Στις 14 Ιουνίου 2019, ανακοινώθηκε επίσης η υποψηφιότητα του Νίκου Ορφανού (πρώην βουλευτή με Το Ποτάμι).

Έμβλημα

Το έμβλημα του Κινήματος Αλλαγής είναι ένα ρόδο, με κόκκινο, μπλε και πράσινο χρώμα, που συμβολίζει την ελπίδα, τις αξίες και τις παρακαταθήκες της Δημοκρατικής παράταξης και σηματοδοτεί το παρελθόν, το παρόν και το μέλλον της παράταξης.
Τα μικρά γράμματα εκφράζουν τους μη προνομιούχους και τον ήπιο και φιλικό πολιτικό λόγο.
Μίσκοβτσι (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Φαράχ (πόλη)

Ιστορικά στοιχεία

Η πόλη του Φαράχ αποτελείται από σειρά οχυρών που ανεγέρθηκαν από τον Μεγάλο Αλέξανδρο, και αναπαριστούν ένα στάδιο της διαδρομής του από το Χεράτ στο Κανταχάρ. Τον 5ο αιώνα το Φαράχ ήταν ένα από τα μεθοριακά προπύργια της Αυτοκρατορίας των Σασσανιδών. Το Ισλάμ εισήλθε στην περιοχή τον 7ο αιώνα, η οποία αργότερα πέρασε στον έλεγχο των Σαφαριδών. Τον 10ο αιώνα ο σουλτάνος Μαχμούντ του Γκαζνί κατέλαβε την πόλη, ενώ τον 12ο αιώνα ακολούθησαν οι Γκουρίδες. Ο Τζένγκις Χαν και ο στρατός του πέρασαν από την περιοχή των 13ο αιώνα, και η Αυτοκρατορία των Τιμουριδών κατέλαβε την πόλη. Ελεγχόταν από τους Σαφαβίδες μέχρι το 1710, όταν η αυτοκρατορία τους ηττήθηκε από τους Χοτάκ του Αφγανιστάν υπό τον Μίρβαϊς Χοτάκ. Έκτοτε αποτελεί συνεχώς μέρος του Αφγανιστάν.

Οικονομία και μεταφορές

Η πόλη είναι σημαντικό αγροτικό και εμπορικό κέντρο της περιοχής. Υπάρχει ένα σημαντικό αεροδρόμιο, και μία κύρια οδός που χρησιμοποιείται από τις συμμαχικές δυνάμεις για τη μεταφορά προμηθειών στην επαρχία.
Αιγυπτιακές προεδρικές εκλογές 2014

Προεδρικές εκλογές διεξήχθησαν στην Αίγυπτο την περίοδο από 26 ως 28 Μαΐου 2014. Μόνο δύο ήταν οι υποψήφιοι: ο πρώην υπουργός Άμυνας Αμπντέλ Φατάχ αλ Σίσι και ο υποψήφιος του Αιγυπτιακού Λαϊκού Ρεύματος Χαμντίν Σαμπαχί. Οι εκλογές έγιναν σχεδόν έναν χρόνο μετά τις διαδηλώσεις του Ιουνίου του 2013 που πυροδότησαν την ανατροπή του τότε προέδρου Μοχάμεντ Μόρσι σε πραξικόπημα. Οι εκλογές, που ήταν προγραμματισμένο να διαρκέσουν δύο ημέρες, παρατάθηκαν για μία τρίτη ημέρα. Σύμφωνα με επίσημα στοιχεία στις εκλογές ψήφισαν συνολικά 25.578.233 άτομα, κάτι που αντιστοιχεί σε συμμετοχή 47,5%, με τον ελ Σίσι να κερδίζει τη νίκη με 23,78 εκατ. ψήφους, ποσοστό 96,91%, 10 εκατ. περισσότερες ψήφους από τον πρώην πρόεδρο Μοχάμεντ Μόρσι (ο οποίος έλαβε 13 εκατ. ψήφους στις προεδρικές εκλογές του 2012).

Πλαίσιο

Ο προγραμματισμός των προεδρικών εκλογών έγινε μετά τις διαδηλώσεις που έλαβαν χώρα στις 30 Ιουνίου 2013, κατά τις οποίες ανατράπηκε ο πρόεδρος Μοχάμεντ Μόρσι και έπειτα από το δημοψήφισμα για Σύνταγμα που διεξήχθη τον Ιανουάριο του 2014. Ο μεταβατικός πρόεδρος Αντλί Μανσούρ ανακοίνωσε στις 26 Ιανουαρίου 2014 ότι οι προεδρικές εκλογές θα γίνονταν πριν τις βουλευτικές. Για την επίβλεψη των εκλογών συστάθηκε μια πενταμελής επιτροπή. Η τελική προθεσμία για τις προτάσεις που αφορούν τον εκλογικό νόμο ήταν η 9η Φεβρουαρίου. Ο νόμος που διέπει τις προεδρικές εκλογές δημοσιοποιήθηκε από τον πρόεδρο στις 8 Μαρτίου. Η επίσημη ανακοίνωση των αποτελεσμάτων έγινε στις 3 Ιουνίου.
Στις εκλογές δεν έλαβαν μέρος ο Αϊμάν Νουρ και το κόμμα του Γκαντ ελ Θάουρα, όπως ανακοίνωσαν στις 9 Φεβρουαρίου. Παρόμοια ανακοίνωση έκανε στις 27 Απριλίου και ο Εθνικός Συνασπισμός για την Υποστήριξη της Νομιμότητας. Το κίνημα της 6ης Απριλίου αποφάσισε να μην μετέχει στις εκλογές, περιγράφοντας τη διαδικασία ως "φάρσα" Ίδια απόφαση έλαβε και το Κόμμα Ισχυρή Αίγυπτος, στις 14 Μαΐου.
Γιώργος Μανθάτης

Ολυμπιακός Πειραιώς

Ξεκίνησε από τις ακαδημίες του Ολυμπιακού Πειραιώς, το 2015 προωθήθηκε (αρχικά) και το 2016 καθιερώθηκε στην πρώτη ομάδα του συλλόγου, όπου αγωνίζεται μέχρι σήμερα. Αποτελεί μέλος της "φουρνιάς" νεαρών ποδοσφαιριστών που αναδείχθηκαν από τις ακαδημίες της πειραϊκής ομάδας την περίοδο αυτή, όπως, μεταξύ άλλων, οι Παναγιώτης Ρέτσος και Θανάσης Ανδρούτσος.
Το ντεμπούτο του με τον Ολυμπιακό πραγματοποιήθηκε στον θεσμό του Κυπέλλου στις 13 Ιανουαρίου 2016, στην εντός έδρας αναμέτρηση εναντίον των Χανίων (4-1). Στο πρωτάθλημα η πρώτη του συμμετοχή πραγματοποιήθηκε στις 18 Δεκεμβρίου 2016 στην εντός έδρας νίκη με 3-1 εναντίον του Παναιτωλικού, ενώ το πρώτο του τέρμα με την ερυθρόλευκη φανέλα σημειώθηκε στις 21 Ιανουαρίου 2017 απέναντι στην Ξάνθη (2-0).

2017-2018 (δανεισμός στον ΠΑΣ Γιάννινα)

Το καλοκαίρι του 2017, στη λήξη της μεταγραφικής περιόδου, αποκτήθηκε από τον ΠΑΣ Γιάννινα για δυο χρόνια, ως δανεικός από τον Ολυμπιακό. Στις 18 Σεπτεμβρίου του 2017, ο Μανθάτης έκανε το ντεμπούτο του με τη φανέλα του ΠΑΣ Γιάννινα, στη Σούπερ Λιγκ, μπαίνοντας ως αλλαγή, σε έναν αγώνα κόντρα στον Πανιώνιο, ο οποίος έληξε 1-1.

Διεθνής καριέρα

Υπήρξε διεθνής σε όλες τις μικρότερες εθνικές ομάδες (Παίδων, Νέων, Ελπίδων).
Τον Μάρτιο του 2017 κλήθηκε για πρώτη φορά στην εθνική Ελλάδας, για την εκτός έδρας αναμέτρηση εναντίον του Βελγίου, για τα προκριματικά του Μουντιάλ 2018, χωρίς να αγωνιστεί.
Υποτελή κράτη της Οθωμανικής Αυτοκρατορίας

Λειτουργίες

Ορισμένα από αυτά λειτουργούσαν ως κράτη ρυθμιστές μεταξύ των Οθωμανών και του χριστιανισμού στην Ευρώπη ή του σιιστισμού στην Ασία. Ο αριθμός τους διέφερε με την πάροδο του χρόνου, αλλά αξιοσημείωτο ήταν το Χανάτο της Κριμαίας, η Βλαχία, η Μολδαβία, η Τρανσυλβανία και η Ηγεμονία της Σερβίας από το 1815 έως την πλήρη ανεξαρτησία της μισό αιώνα αργότερα. Άλλα κράτη όπως η Βουλγαρία, το Ανατολικό Ουγγρικό Βασίλειο, το Σερβικό Δεσποτάτο και το Βασίλειο της Βοσνίας ήταν υποτελείς πριν απορροφηθούν εν όλω ή εν μέρει από την αυτοκρατορία. Ακόμη άλλα είχαν εμπορική αξία όπως το Ιμερέτι, το Μιγκρέλι, η Χίος, το Δουκάτο της Νάξου και η Δημοκρατία της Ραγούσας (Ντουμπρόβνικ). Περιοχές όπως οι ιερές πόλεις και οι ενετικές κτήσεις της Κύπρου και της Ζακύνθου δεν ενσωματώθηκαν πλήρως. Τέλος, ορισμένες μικρές περιοχές όπως το Μαυροβούνιο/Ζέτα και το Όρος Λίβανος δεν άξιζαν την προσπάθεια κατάκτησης και δεν ήταν πλήρως υποταγμένες στην αυτοκρατορία.
Πανελλήνιο πρωτάθλημα ελληνορωμαϊκής πάλης ανδρών

Το Πανελλήνιο πρωτάθλημα ελληνορωμαϊκής πάλης ως αυτόνομο πρωτάθλημα ξεκίνησε το 1936 από τη νεοσύστατη Ελληνική ομοσπονδία Φιλάθλων Πάλης, Πυγμαχίας και Άρσεως Βαρών. Πριν το έτος αυτό ήταν υπό την εποπτεία του ΣΕΓΑΣ και περιλαμβανόταν για πολλά χρόνια στο πρόγραμμα του πρωταθλήματος στίβου. Πολυνίκης του θεσμού είναι ο ιστορικός Εθνικός Αθηνών με 35 κατακτήσεις σε 76 διοργανώσεις. Ο κάτοχος του τίτλου για το 2018 είναι ο ΠΑΟΚ καθώς πρώτευσε στο πανελλήνιο πρωτάθλημα που έγινε στα Άνω Λιόσια, με 160 βαθμούς έναντι 98 του δεύτερου Παναθηναϊκού και κατέκτησε τον τίτλο για 2η φορά στην ιστορία του.
Ακάλλη

Σχέσεις με θεούς

Μια αρχαία κρητική παράδοση τη θέλει μητέρα του Κύδωνα μαζί με τον Ερμή. Άλλες αφηγήσεις θεωρούν τον Κύδωνα γόνο της Ακάλλης με τον Απόλλωνα. Άλλοι θεωρούν ότι η Ακάλλη είχε άλλον έναν γιο με τον Ερμή, τον Νάξο, ιδρυτή της Νάξου.
Μια άλλη παράδοση αναφέρει ότι η Ακάλλη και ο Απόλλωνας έκαναν έναν γιο, τον Μίλητο. Φοβούμενη την οργή του πατέρα της, η Ακάλλη εγκατέλειψε το παιδί, αλλά ο Απόλλωνας διέταξε τους λύκους να το αναθρέψουν μέχρι να το πάρουν οι βοσκοί. Ο Μίλητος αργότερα ίδρυσε την ομώνυμη πόλη.
Άλλες παραδόσεις την θέλουν μητέρα του Αμφίθεμη, και πάλι απ' τον Απόλλωνα. Τον γέννησε στη Λιβύη, όπου ο Μίνως είχε εξορίσει την έγκυο Ακάλλη επειδή είχε παράνομη σχέση.
Ένας άλλος γιος της Ακάλλης και του Απόλλωνα ήταν ο Οάξος, επώνυμος ήρωας μιας πόλης στην Κρήτη.
Τέλος, ο Παυσανίας αναφέρει ότι όταν ο Απόλλωνας εξορίστηκε για να καθαριστεί από τη δολοφονία του Πύθωνα, ερωτεύτηκε την Ακάλλη (που λέγεται ότι ήταν νύμφη σε αυτή τη συγκεκριμένη έκδοση) και ότι από την ένωσή τους γεννήθηκαν ο Φυλακίδης και Φίλανδρος. Οι άνθρωποι της κρητικής πόλης Ελύρου έστειλαν στους Δελφούς ένα χάλκινο άγαλμα μιας κατσίκας που θηλάζει αυτά τα δύο παιδιά, γεγονός που υποδηλώνει ότι πρέπει να εγκαταλείφθηκαν από τη μητέρα τους.
Α΄ κατηγορία ποδοσφαίρου ανδρών Κύπρου 1938-39

Σύστημα διεξαγωγής

Στο πρωτάθλημα της Α΄ κατηγορίας 1938-39 συμμετείχαν 7 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Δεν ίσχυσε η διαβάθμιση στη Β΄ κατηγορία (στην οποία συμμετείχαν οι αναπληρωματικές ομάδες των ομάδων της Α΄ κατηγορίας).

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1937-38, στο πρωτάθλημα της περιόδου 1938-39 δεν συμμετείχε η Ένωσις Νέων Τραστ, η οποία είχε διαλύσει την ποδοσφαιρική της ομάδα. Επιπρόσθετα, συμμετείχαν η Ε.Π.Α. Λάρνακας, ο Ολυμπιακός Λευκωσίας και ο Πεζοπορικός Όμιλος Λάρνακας.
Αναφορά Ρεβέρς

Ιστορικό

Ο αξιωματικός του γαλλικού στρατού Ζορζ Ρεβέρς (George Revers, προφέρεται με το "ς"), μετά τις στρατιωτικές επιχειρήσεις του Β΄ Παγκοσμίου Πολέμου, αναλαμβάνει στρατιωτικός ακόλουθος του στρατηγού Ζαν ντε Λατρ ντε Τασινύ. Κατά την διάρκεια του πολέμου της Ινδοκίνας, αναλαμβάνει το 1946 τα καθήκοντα του αρχηγού του Γενικού Επιτελείου του Στρατού Ξηράς. Το 1949, μεταβαίνει για ένα μήνα στην νοτιοανατολική Ασία για να εκτιμήσει την κατάσταση και για να ενθαρρύνει το στρατιωτικό προσωπικό. Συντάσει στην επιστροφή του μια πεσιμιστική αναφορά, όπου προειδοποιεί για τον κίνδυνο πανωλεθρίας. 
Η γαλλική κυβέρνηση μαθαίνει την διαρροή της αναφοράς, όταν σε έλεγχο τριών ατόμων που διαπληκτίστηκαν μπροστά από τον αστυνομικό τμήμα του σταθμού της Λυών, ενός Γάλλου στρατιώτη και δύο άλλων ανδρών. Ο Γάλλος στρατιώτης Τομά Περέζ, σύμφωνα με τα όσα κατέθεσε, μετέβαινε με αναρρωτική άδεια στο Ζυάν-λε-Πεν (Juan-les-Pins), όταν λογομάχησε με δυο άνδρες από την Ινδοκίνα για άγνωστο λόγο. Οι αστυνομικοί του απέναντι αστυνομικού τμήματος, χωρίς να μπορέσουν να εξακριβώσουν τι συμβαίνει, οδήγησαν τους τρεις άνδρες στο απέναντι αστυνομικό τμήμα. Εκεί σε έλεγχο των πραγμάτων που έχουν μαζί τους, ανακαλύπτουν ένα χαρτοφύλακα με απόρρητα έγγραφα, μαζί με την πολυσέλιδη αναφορά Ρεβέρς, και ένα καρνέ με πολλά τηλέφωνα. Δεν αργεί να αποκαλυφθεί η απόσπαση ευαίσθητων πληροφοριών και ξεκινά μεγάλη έρευνα. Η αναφορά έρχεται και στα χέρια των Βιετ Μιν, ο οποίος τον Αύγουστο του 1949, διαβάζει αποσπάσματα της αναφοράς στο ραδιόφωνο, θέλοντας με αυτόν τον τρόπο, να γελοιοποιήσει την πολιτική και στρατιωτική ηγεσία της Γαλλίας. Μερικά χρόνια αργότερα, σποσπάσματα της επιστολής δημοσιεύει το νεοσύστατο και σήμερα δημοφιλές περιοδικό L'Express.
Τον Ιανουάριο του 1950, ξεκίνησε τις εργασίες της η εξεταστική επιτροπή της Γαλλικής Εθνοσυνέλευσης για να διαλευκάνει κάτω από ποιές συνθήκες διέρρευσε το απόρρητο έγγραφο και να καταδείξει ποια πρόσωπα ευθύνονται για τη διαρροή. Οι εργασίες της επιτροπής διήρκησαν αρκετούς μήνες. Το σκάνδαλο επηρέασε τις πολιτικές εξελίξεις και δύο γαλλικές κυβερνήσεις οδηγήθηκαν σε παραίτηση. Το πόρισμα της επιτροπής, επιρρίπτει ευθύνες σε στρατιωτικό και πολιτικό προσωπικό, μεταξύ αυτών τους αξιωματικούς Ζορζ Ρεβέρς και Σαρλ Μαστ, καθώς και τον υπουργό Ζυλ Μοκ. Η έκθεση, παρά το σκληρό της πόρισμα, δεν μπόρεσε να αποκαλύψει όλη την αλήθεια. Κανένας δεν καταδικάστηκε και οι στρατιωτικοί απλώς αποστρατεύτηκαν με τιμητικό βαθμό και σύνταξη. Η αναφορά έδωσε στα εχθρικά στρατεύματα ευαίσθητες πληροφορίες που χρησιμοποιήθηκαν αργότερα από τα στρατεύματα των Βιετ Μιν, ώστε να καταφέρουν να επιτύχουν σημαντικές νίκες στον πόλεμο. Η αδυναμία της Γαλλίας να διαφυλάξει το απόρρητο των πληροφοριών της, αποτελεί ένα στοιχείο που θα χαρακτηρίζει για πολλά ακόμη χρόνια την εξωτερική της πολιτική.
976 Βενιαμίνα

Φυσικά χαρακτηριστικά

Η μέση διάμετρος της Βενιαμίνας εκτιμάται σε 80,52 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,056. Η Βενιαμίνα περιστρέφεται γύρω από τον εαυτό της μία φορά κάθε 9 ώρες και 45 λεπτά.
Δολάριο Σιέρα Λεόνε

Το δολάριο ήταν νόμισμα το οποίο εκδόθηκε για την Σιέρα Λεόνε από το 1791 έως το 1805. Υποδιαιρείτο σε 100 σεντς και ήταν συνδεδεμένο με την Αγγλική λίρα με ισοτιμία 1 δολάριο = 4 σελίνια και 2 πένες. Εκδότης του δολαρίου ήταν η Εταιρεία της Σιέρα Λεόνε (αγγλ.:Sierra Leone Company).
Τιμόλαος ο Κορίνθιος

Ο Τιμόλαος ο Κορίνθιος ήταν αρχαίος Έλληνας πολιτικός της Κορίνθου που μαζί με τον συμπολίτη του Πολυάνθη είχε διαφθαρεί από τους λεγόμενους "τοξότες", τα νομίσματα με τα οποία τον δωροδόκησε ο Τιμοκράτης ο Ρόδιος, προκειμένου να υποκινήσει την πατρίδα του σε πόλεμο με τη Σπάρτη. Απώτερος σκοπός αυτής της υποκίνησης ήταν ν΄ αναγκαστεί η Σπάρτη ν΄ ανακαλέσει τον Αγησίλαο από την Ιωνία στην οποία είχε καταφύγει.
Έτσι κατά το συνέδριο των συμμάχων Αθηναίων, Θηβαίων, Αργείων και Κορινθίων το 395 π.Χ. ο Τιμόλαος και άλλοι (που είχαν δωροδοκηθεί) υποστήριξαν την άμεση επίθεση κατά των Σπαρτιατών και μάλιστα εντός της Λακωνικής χώρας πριν εκείνοι προλάβουν να ενισχυθούν με επικουρικές δυνάμεις. Η γνώμη του όμως δεν υπερίσχυσε ως προς το άμεσο της επιχείρησης έναντι της γνώμης των Θηβαίων και Αθηναίων για μια απαραίτητη προπαρασκευή. (Παυσανίας, Λακωνικά, Θ.8).
Αθανάσιος Αργυρός

Βιογραφία

Γεννήθηκε στη Νιγρίτα Σερρών και φοίτησε στο Ελληνικό Σχολείο της γενέτειράς του και στο Διδασκαλείο των Σερρών. Σπούδασε επίσης νομικά στο Πανεπιστήμιο των Αθηνών και έπειτα σε πανεπιστήμια της Γαλλίας και της Γερμανίας. Εργάστηκε ως δάσκαλος (σε Σέρρες, Καβάλα και Κωνσταντινούπολη) , ως δικηγόρος και ως δημοσιογράφος. Στις αρχές του 20ου αιώνα μετέβη για λίγο στις ΗΠΑ, όπου εξέδωσε την εφημερίδα "Αθηνά", υποστηρίζοντας τα ελληνικά δίκαια.
Στην Αθήνα ίδρυσε τον Μακεδονικό Σύλλογο "Ο Μέγας Αλέξανδρος", του οποίου διετέλεσε και πρόεδρος. 
Εξελέγη βουλευτής (πληρεξούσιος) Σερρών αρχικά τον Μάιο του 1915 και μετά τον Δεκέμβριο του 1915 και το 1920. Στην Δ΄ Εθνοσυνέλευση, το 1926 εξελέγη με το Λαϊκό Κόμμα και επανεξελέγη στις εκλογές του 1932. Με το ίδιο κόμμα εξελέγη και στις εκλογές του 1935. Στις 10 Οκτωβρίου 1935 προσχώρησε στη Λαϊκή Ριζοσπαστική Ένωση (των Κονδύλη και Θεοτόκη).
Στην κυβέρνηση Γούναρη ήταν υπουργός Γεωργίας από τις 2 Μαρτίου 1922 ως τις 3 Μαΐου 1922 και στην κυβέρνηση Πρωτοπαπαδάκη από τις 9 Μαΐου ως τις 28 Αυγούστου 1922.
Στην κυβέρνηση Αλέξανδρου Ζαΐμη στις 4 Δεκεμβρίου 1926 διορίστηκε υπουργός Παιδείας και Θρησκευμάτων και υπηρέτησε ως τις 17 Αυγούστου 1927.
Πέθανε τον Ιανουάριο του 1945 στο Βόλο.
Συνέγραψε ιστορικά και νομικά έργα, όπως την "Ιστορία των Αθηνών".